หมุนรอบโลก
สำนักงานสถิติของอิตาลี เปิดเผยว่า ระดับหนี้สาธารณะของอิตาลีต่อจีดีพีพุ่งขึ้นไปอยู่ที่ 120.1%
3 มี.ค. 2555

มิลาน (เอเอฟพี) — สำนักงานสถิติของอิตาลี เปิดเผยว่า ระดับหนี้สาธารณะของอิตาลีต่อจีดีพีพุ่งขึ้นไปอยู่ที่ 120.1% แล้ว จากเดิมที่ 118.7% ของจีดีพี ในปี 2553 อย่างไรก็ตาม อัตราการเพิ่มขึ้นของระดับหนี้ต่อปีได้ลดลงมาอยู่ที่ 3.9% นอกจากนั้น เศรษฐกิจของอิตาลีตลอดทั้งปี 2554 อยู่ในอัตราเติบโตที่ 0.4% แม้ว่าในช่วง 2 ไตรมาสสุดท้ายจะติดลบก็ตาม
เฮลซิงกิ (เอเอฟพี) — สำนักงานสถิติของฟินแลนด์ เปิดเผยเมื่อวันที่ 2 มี.ค. ว่า ระดับหนี้สาธารณะของชาติพุ่งขึ้นอีก 6,000 ล้านยูโร ไปอยู่ที่ 9.3 หมื่นล้านยูโร ในปี 2554 อย่างไรก็ตาม การขาดดุลงบประมาณของรัฐบาลกลับลดลง 900 ล้านยูโร และเมื่อเทียบกับผลผลิตมวลรวมประชาชาติ หรือจีดีพี จะเห็นว่าหนี้สาธารณะของฟินแลนด์ต่อจีดีพีจะเพิ่มแค่ 0.2% เท่านั้น ไปอยู่ที่ 48.6% ของจีดีพี 
เอเธนส์ (เอเอฟพี) — รัฐบาลได้เปิดประมูลให้กับเอกชนเช่าศูนย์ถ่ายทอดระหว่างประเทศ ซึ่งก่อสร้างขึ้นสำหรับมหกรรมกีฬาโอลิมปิกเมื่อปี 2547 โดยระยะการเช่าจะกินเวลา 90 ปี การเปิดให้เช่าศูนย์ดังกล่าวเป็นหนึ่งในโครงการแปรรูปรัฐวิสาหกิจของกรีซ เพื่อลดปัญหาหนี้สาธารณะและการขาดดุลงบประมาณของรัฐบาล
มาดริด (เอเอฟพี) — กระทรวงแรงงานสเปน เปิดเผยเมื่อวันที่ 2 มี.ค. ว่า ระดับการว่างงานในสเปนพุ่งขึ้นทำสถิติใหม่เมื่อเดือน ก.พ. โดยจำนวนผู้ว่างงานเพิ่มขึ้นอีก 2.44% จากเดือนก่อนหน้า ไปอยู่ที่ 4.71 ล้านคนแล้ว อย่างไรก็ตาม สำหรับตัวเลขการว่างงานของสถาบันสถิติแห่งชาติ ซึ่งในวิธีการคำนวณที่แตกต่างกัน ระบุว่า มีผู้ว่างงานมากกว่านั้นอยู่ที่ 5.27 ล้านคน โดยอัตราการว่างงานอยู่ที่ 22.85% เป็นหนึ่งในประเทศกลุ่มยูโรโซนที่มีปัญหาว่างงานมากที่สุด
โตเกียว (เอเอฟพี) — เศรษฐกิจญี่ปุ่นยังหนีไม่พ้นปัญหาเงินฝืด ตัวเลขการใช้จ่ายครัวเรือนปรับลดลงมากกว่าที่คาดการณ์ไว้ในเดือน ม.ค. โดยปรับลดลง 2.3% เมื่อเทียบกับช่วงเดียวกันของปีที่แล้ว จากสาเหตุหลักๆ ที่จำนวนผู้ว่างงานเพิ่มสูงขึ้นไปอยู่ที่ 4.6% แล้ว จากเดือนก่อนหน้าที่ 4.5% ทำให้พลังซื้อของชาวญี่ปุ่นลดลง นอกจากนั้นดัชนีราคาสินค้าผู้บริโภคเดือน ม.ค. ยังปรับลดลงอีก 0.1% ด้วย m